ንግድ ምክር ቤት መንግሥት ተግባራዊ ማድረግ የሚኖርበትን የኢኮኖሚ ፖሊሲ ምክረ ሐሳብ ሰነድ ሊያቀርብ ነው
አሳሳቢ እየሆነ የመጣውን የአገሪቱን ኢኮኖሚና ተያያዥ ችግሮችን ለመቅረፍ መንግሥት ሊከተል ይገባዋል የተባለ የኢኮኖሚ ፖሊሲ ምክረ ሐሳብ ለመንግሥት ሊያቀርብ መሆኑን፣ የአዲስ አበባ ንግድና ዘርፍ ማኅበራት ምክር ቤት አስታወቀ፡፡የአዲስ አበባ ንግድና ዘርፍ ማኅበራት ምክር ቤት ዋና ጸሐፊ አቶ ጌታቸው ረጋሳ ለሪፖርተር እንደገለጹት፣ በአገሪቱ በተቋም ደረጃ ሲቀርብ የመጀመርያ ነው የተባለውን የኢኮኖሚ ፖሊሲ ምክረ ሐሳብ የያዘው ሰነድ ጥናት በአሁኑ ወቅት በመጠናቀቅ ላይ ነው፡፡ እ.ኤ.አ. ከ2020 እስከ 2025 ድረስ መንግሥት ሊገለገልበት ይገባል የተባለው የአምስት ዓመት የፖሊሲ ምክረ ሐሳብ ጥናት ካለቀ በኋላ፣ በጥቂት ሳምንታት ውስጥ ለመንግሥት ይቀርባል ብለዋል፡፡የአገሪቱን የኢኮኖሚ ችግርና የግሉን ዘርፍ ተሳትፎ አናሳ መሆን መነሻ በማድረግ እየተሠራ ያለው ይህ ሰነድ፣ በዋና ዋና ኢኮኖሚ ጉዳዮች ላይ የሚያተኩር መፍትሔ ጠቋሚ ምክረ ሐሳቦችን ከመያዙም በላይ የወደፊቱም ጉዞ ምን መምሰል እንዳለበት ያሳያል ተብሏል፡፡ ‹‹የአገሪቱ የወደፊት ኢኮኖሚያዊ ጉዳይ ሊያሳስበን ይገባል፤›› ያሉት አቶ ጌታቸው፣ መንግሥት የግል ዘርፉን በሚገባ በማሳተፍ የሚቀርፀው የኢኮኖሚ ፖሊሲ ምን መምሰል እንደሚኖርበት ምክረ ሐሳቡ በዝርዝር የተቀመጡ መፍትሔዎች እንደሚኖሩ አስረድተዋል፡፡ በተለይ የአገሪቱ የግል ዘርፍ ሚና እንደ ቀድሞ በንግግር ሳይሆን በተግባር የሚታይበት አሠራር እንዲኖር ሊረዱ የሚችሉ የፖሊሲ ምክረ ሐሳቦችንም ያካተተ ነው ብለዋል፡፡አገሪቱ በአሁኑ ጊዜ ያለባትን የዕዳ ጫና እንዴት መቅረፍ እንደሚኖርባት  መፍትሔ ይዟል የተባለው የንግድ ምክር ቤት የምክረ ሐሳብ ሰነድ፣ ለመንግሥት ከቀረበ በኋላ የኢኮኖሚ ሪፎርሙ አካል ሆኖ እንዲካተት ግፊት እንደሚደረግም ከአቶ ጌታቸው ገለጻ ለመረዳት ተችሏል፡፡‹‹እንደ ንግድ ምክር ቤት የንግድና ኢንቨስትመንት ሁኔታውን በቅርብ እንከታተላለን፤›› ያሉት ዋና ጸሐፊው፣ እየታዩ ያሉት ችግሮች ቁርጥ ያለ መፍትሔ የሚያስፈልጋቸው ስለሆነ ለዚህ ደግሞ የግል ዘርፉን በይበልጥ የሚያሳትፍ የኢኮኖሚ ፖሊሲ ወሳኝ እንደሆነ አስገንዝበዋል፡፡ ለአገሪቱ ዕድገት የግል ዘርፉ ሚና ወሳኝ በመሆኑ ይህንን ታሳቢ ያደረገ ፖሊሲ ሊቀረፅ እንደሚገባውም ጠቁመዋል፡፡ ከሌሎች አገሮች በተለየ የግል ዘርፉ ለብሔራዊ አጠቃላይ ምርት (ጂዲፒ) ያለው አስተዋጽኦ እጅግ አነስተኛ መሆኑን ያወሱት አቶ ጌታቸው፣ እስካሁን የአገሪቱ ኢኮኖሚ በመንግሥት ዘዋሪነት የቆየ በመሆኑ አሁን ይህንን አካሄድ የሚተካ ፖሊሲ መቀረፅ አለበት ብለዋል፡፡ ንግድ ምክር ቤቱም እየሠራ ባለው የፖሊሲ ምክረ ሐሳብ ውስጥ ይህ እንዲካተት ይደረጋል ሲሉም አክለዋል፡፡ተወዳዳሪ የግል ዘርፍ ለመፍጠርና የመንግሥት የኢኮኖሚ ፖሊሲ ውጤታማ እንዲሆን ለማድረግ፣ ንግድ ምክር ቤቱ የሚያቀርበው ምክረ ሐሳብ ከፍተኛ ጠቀሜታ ይኖረዋል በማለት አስረድተዋል፡፡‹‹ይህ የፖሊሲ ምክረ ሐሳብ ጥያቄ ሳይሆን ላለው ችግር መፍትሔ የሚያስቀምጥ በመሆኑ፣ መንግሥት በፖሊሲው ውስጥ ሊያካትተው ይገባዋል፤›› ያሉት አቶ ጌታቸው፣ የአገሪቱ የግል ዘርፍ አሁን ካለበት ችግርና ወደፊትም ሊጠብቀው ከሚችለው ፈተና አንፃር ምክረ ሐሳቡን መንግሥት እንዲቀበለው ንግድ ምክር ቤቱ ግፊት የሚያደርግ መሆኑንም አመልክተዋል፡፡ጥናቱን በንግድ ምክር ቤቱ ባለሙያዎችና ለዚህ ጥናት በተመረጡ የውጭ ባለሙያዎች ከፍተኛ ወጪ በማድረግ ካለፈው ዓመት አጋማሽ ጀምሮ እየተሠራበት ሲሆን፣ በአሁኑ ወቅት ዝግጅቱ በመጠናቀቅ ላይ መሆኑን አቶ ጌታቸው አስታውቀዋል፡፡